Ansis Buševics

Ansis Buševics ( — ) bija Latvijas politiķis, Tautas padomes, Satversmes sapulces, kā arī 1. un 4. Saeimas deputāts, Latvijas Sociāldemokrātiskās strādnieku partijas biedrs. Bijis Liepājas domes priekšsēdētājs (1919—1921) un Latvijas finanšu ministrs (1923). Pēc Latvijas okupācijas pievienojās Latvijas Komunistiskajai partijai un tika ievēlēts Tautas Saeimā.

 Dzīvesgājums 
 Izglītība, darbs, LSDSP dibināšana 
Ansis Buševics ir dzimis  (pēc citiem datiem — ) Ventspils apriņķa Popes pagastā (mūsdienu Ances pagasts). Mācījies Pēterburgā, pabeidzis Pēterpils Universitātes Juridisko fakultāti. Sākot ar 1904. gadu strādāja par advokātu. 19. gadsimta deviņdesmitajos gados iesaistījies strādnieku kustībā. No 1901. līdz 1903. gadam organizēja nelegālās sociāldemokrātu literatūras ievešanu no Vācijas. 1904. gadā, kad tika dibināta Latvijas Sociāldemokrātiskā strādnieku partija, Buševics tika ievēlēts tās Centrālajā komitejā. Viņš bija viens no 1905. gada revolūcijas vadītājiem Latvijā. 1906. gadā pārstāvēja LSDSP tās apvienošanās kongresā ar Krievijas sociāldemokrātiem Stokholmā.

1909. gadā Buševics tika apcietināts un gadu pavadīja cietumā. Pēc tam viņš kā Krievijas un Latvijas sociāldemokrātisko partiju biedrs tika izsūtīts trimdā uz Toboļsku. 1914. gadā atgriezies Liepājā, kur iesaistījās kreisā laikraksta "Dzīves" darbībā. Vācu okupācijas laikā ar lauku kara tiesas spriedumu aizsūtīts uz Vācijas koncentrācijas nometni. No tās viņš atgriezās 1918. gada rudenī.

 Politiskā darbība neatkarīgā Latvijā 
1918. gadā Buševics kļuva par Latvijas pagaidu parlamenta — Tautas padomes — locekli. Tajā pašā gadā kļuva par atjaunotās LSDSP Centrālās komitejas priekšsēdētāju, amatā bija līdz 1922. gadam. 1919. gadā kļuva par Liepājas domes priekšsēdētāju, amatā bija divus gadus. 1920. gadā ievēlēts Satversmes sapulcē, darbojies agrārlietu, ārlietu, finanšu un budžeta, locekļu lietu izmeklēšanas, mandātu pārbaudīšanas, kā arī tirdzniecības un rūpniecības komisijās. Jūlijā bija Latvijas delegācijas sastāvā, kad norisinājās sarunas par Latvijas—Krievijas miera līguma parakstīšanu. Līgums tika parakstīts .

1922. gadā ievēlēts 1. Saeimā, darbojies agrārpolitikas un lauksaimniecības lietu, budžeta, finanšu un budžeta, juridiskajā un Centrālajā vēlēšanu komisijā. 1923. gada janvārī kļuva par finanšu ministru Jāņa Pauļuka vadītajā valdībā. Amatā bija līdz jūnijam, kad kopā ar partijas biedriem paziņoja par demisiju, kā rezultātā darbību beidza arī pati valdība. 1925. gadā darbu sāka 2. Saeima, taču Buševics tajā netika ievēlēts.

1931. gadā atgriezies parlamentā kā 4. Saeimas deputāts. Darbojies finanšu, tirdzniecības un rūpniecības komisijā. Pēc Ulmaņa apvērsuma 1934. gadā, tāpat kā daudzi citi prominenti sociāldemokrāti, izsūtīts uz Liepājas koncentrācijas nometni, no kuras atbrīvots 1935. gadā. Pēc tam darbojās nelegālajā LSSZP, kas pretojās Ulmaņa režīmam.

 Okupācija un nāve 
Pēc Latvijas okupācijas 1940. gadā pieslējās komunistiem, vadīja Centrālo vēlēšanu komisiju un darbojās nedemokrātiski ievēlētajā Tautas Saeimā. Viņš bija viens no divdesmit delegātiem, kas  Padomju Savienībai iesniedza Deklarāciju par Latvijas iekļaušanos PSRS sastāvā. Pēc Vācijas iebrukuma Latvijā devās bēgļu gaitās uz Krievijas PFSR,Latvijas okupācija un aneksija 1939—1940: Dokumenti un materiāli. / Sastādītāji: I. Grava-Kreituse, I. Feldmanis, J. Goldmanis, A. Stranga. — Rīga, 1995.  — 407. lpp. kur miris 1942. gada 10. augustā.

 Apbalvojumi 
 Triju Zvaigžņu ordenis — 4. šķira (1926)

 Atsauces 

Kategorija:1878. gadā dzimušie
Kategorija:1942. gadā mirušie
Kategorija:1905. gada revolūcija
Kategorija:1. Saeimas deputāti
Kategorija:4. Saeimas deputāti
Kategorija:Centrālās vēlēšanu komisijas priekšsēdētāji
Kategorija:Latvijas advokāti
Kategorija:Latvijas finanšu ministri
Kategorija:Liepājas pašvaldības vadītāji
Kategorija:Latvijas sociāldemokrāti
Kategorija:Latvijas žurnālisti
Kategorija:LSSZP biedri
Kategorija:LKP biedri
Kategorija:Satversmes sapulces deputāti
Kategorija:Tautas padomes locekļi
Kategorija:Tautas Saeimas deputāti
Kategorija:Triju Zvaigžņu ordeņa virsnieki
Kategorija:Ventspils novadā dzimušie